Sanctorum Patrum exemplis piæ considerationis oculum ad imitationem infigentes, nos qui regimen sanctæ Ecclesiæ suscepimus, necessarium, immo æquum et salubre esse cognoscimus, eam fideliter ordinare et in ea quicquid boni ordinate disponimus, ne citius destruatur, aut pereat, sapienter providere. § Notum igitur facimus omnibus tam præsentibus quam futuris nostris successoribus, ego Stephanus Abbas Besuensis Ecclesiæ, cæterique qui mecum sunt ejusdem cœnobii Provisores, quandam vineam, quam apud Gibriacum Frater Johannes emerat, nos cum vineis, de quibus vinum ad commune deportatur cellarium, terminasse; sibi etiam cunctisque post eum venturis, quicquid terræ sive vinearum, atque consuetudinum apud Mercenniacum habebamus id concessisse, quatenus ex reditibus earum, ea quæ sunt in nostre Ecclesiæ ministerio apta comparentur: et insuper altare sancti Martini in sinistra parte situm Monasterii, exinde jugiter illuminetur. Quod statutum litteris inprimentes, auctoritate qua debemus, inviolatum permanere præcipimus. Signum Domni Stephani Abbatis, Warnerii Prioris. Wilenci, Johannis, et cæterorum Monachorum.